ประกาศคณะกรรมการข้าราชการฝ่ายรัฐสภา
ประกาศคณะกรรมการข้าราชการฝ่ายรัฐสภา
เรื่อง ค่าตอบแทนและสิทธิประโยชน์ของพนักงานราชการ
(ฉบับที่ ๒)[๑]
 

โดยที่ได้มีการกำหนดให้พนักงานราชการได้รับสิทธิประโยชน์ว่าด้วยการลา
การได้รับค่าตอบแทนระหว่างลา การได้รับค่าตอบแทนการปฏิบัติงานนอกเวลางาน ค่าใช้จ่ายในการเดินทาง
ค่าเบี้ยประชุม ค่าตอบแทนการออกจากราชการโดยไม่มีความผิด ตามระเบียบคณะกรรมการข้าราชการฝ่ายรัฐสภา
ว่าด้วยพนักงานราชการ พ.ศ. ๒๕๔๘ ดังนั้น จึงสมควรกำหนดมาตรฐานทั่วไปเกี่ยวกับสิทธิประโยชน์ให้แก่พนักงานราชการดังกล่าว
เพื่อให้ส่วนราชการสังกัดรัฐสภาถือปฏิบัติ

อาศัยอำนาจตามความในข้อ
๑๕ วรรคหนึ่งและวรรคสาม ข้อ ๑๘ และข้อ ๓๐ ของระเบียบคณะกรรมการข้าราชการฝ่ายรัฐสภา
ว่าด้วยพนักงานราชการ พ.ศ. ๒๕๔๘ คณะกรรมการข้าราชการฝ่ายรัฐสภาจึงกำหนดสิทธิประโยชน์ของพนักงานราชการไว้ดังนี้

ข้อ
๑ ประกาศนี้เรียกว่า ประกาศคณะกรรมการข้าราชการฝ่ายรัฐสภา
เรื่อง ค่าตอบแทนและสิทธิประโยชน์ของพนักงานราชการ (ฉบับที่ ๒)

ข้อ
๒ ประกาศนี้ให้ใช้บังคับตั้งแต่บัดนี้เป็นต้นไป

ข้อ
๓ ในประกาศนี้
ปี หมายความว่า ปีงบประมาณ (๑ ตุลาคม - ๓๐ กันยายน)

ข้อ
๔ พนักงานราชการมีสิทธิการลาในประเภทต่าง ๆ ดังต่อไปนี้
(๑)
การลาป่วย มีสิทธิลาป่วยได้เท่าที่ป่วยจริง การลาป่วยตั้งแต่ ๓ วันขึ้นไป ผู้มีอำนาจอนุญาตอาจสั่งให้มีใบรับรองแพทย์จากสถานพยาบาลที่ทางราชการรับรองประกอบการลาหรือประกอบการพิจารณาอนุญาตก็ได้
(๒)
การลาคลอดบุตร มีสิทธิลาคลอดบุตรได้ ๙๐ วัน
(๓)
การลากิจส่วนตัว มีสิทธิลากิจส่วนตัวได้ปีละไม่เกิน ๑๐ วัน
(๔)
การลาพักผ่อนประจำปี มีสิทธิลาพักผ่อนปีละ ๑๐ วันทำการ สำหรับในปีแรกที่ได้รับการจ้างเป็นพนักงานราชการยังไม่ครบ
๖ เดือน ไม่มีสิทธิลาพักผ่อน
(๕)
การลาเพื่อรับราชการทหารในการเรียกพลเพื่อตรวจสอบ เพื่อฝึกวิชาทหาร เข้ารับการระดมพล
หรือเพื่อทดลองความพรั่งพร้อม ตามกฎหมายว่าด้วยการรับราชการทหาร ทั้งนี้ เมื่อพ้นจากการเข้ารับการตรวจเลือกหรือเตรียมพล
ให้รายงานตัวกลับเข้าปฏิบัติงานภายใน ๗ วัน

ข้อ
๕ พนักงานราชการมีสิทธิได้รับค่าตอบแทนระหว่างลาดังนี้
(๑)
ลาป่วย ให้ได้รับค่าตอบแทนระหว่างลาได้ปีหนึ่งไม่เกิน ๓๐ วัน
(๒)
ลาคลอดบุตร ให้ได้รับค่าตอบแทนระหว่างลาได้ไม่เกิน ๔๕ วัน อีก ๔๕ วัน ให้รับจากสำนักงานประกันสังคม
ทั้งนี้ ตามสิทธิที่เกิดขึ้นตามกฎหมายว่าด้วยประกันสังคม
(๓)
ลากิจส่วนตัว ให้ได้รับค่าตอบแทนระหว่างลาได้ปีหนึ่งไม่เกิน ๑๐ วัน
(๔)
การลาพักผ่อนประจำปี ให้ได้รับค่าตอบแทนระหว่างลาได้ปีหนึ่งไม่เกิน ๑๐ วัน
(๕)
การลาเพื่อรับราชการทหารในการเรียกพลเพื่อตรวจสอบ เพื่อฝึกวิชาทหาร เข้ารับการระดมพล
หรือเพื่อทดลองความพรั่งพร้อมให้ได้รับค่าตอบแทนระหว่างลาได้ปีหนึ่งไม่เกิน ๖๐ วัน
ในกรณีที่พนักงานราชการเข้าทำงานไม่ถึง
๑ ปี ให้ทอนสิทธิที่จะได้รับค่าตอบแทน การลากิจส่วนตัว และการลาพักผ่อน ลงตามส่วนของจำนวนวันที่จ้าง

ข้อ
๖ ให้พนักงานราชการได้รับสิทธิประโยชน์อื่น
ๆ ดังนี้
(๑)
ค่าตอบแทนการปฏิบัติงานนอกเวลาราชการ
พนักงานราชการที่ได้รับอนุมัติให้อยู่ปฏิบัติงานนอกเวลาราชการปกติหรืออยู่ปฏิบัติงานในวันหยุดสุดสัปดาห์
หรือในวันหยุดพิเศษ ให้มีสิทธิได้รับค่าตอบแทนการปฏิบัติงานนอกเวลาราชการ ตามระเบียบกระทรวงการคลัง
ว่าด้วยการจ่ายเงินตอบแทนการปฏิบัติงานนอกเวลาราชการ พ.ศ. ๒๕๓๖ โดยอนุโลม
(๒)
ค่าใช้จ่ายในการเดินทางไปราชการ
พนักงานราชการที่ได้รับคำสั่งจากผู้มีอำนาจอนุญาตให้เดินทางไปปฏิบัติหน้าที่ราชการ
มีสิทธิเบิกค่าใช้จ่ายในการเดินทางไปราชการ ตามพระราชกฤษฎีกาค่าใช้จ่ายในการเดินทางไปราชการ
พ.ศ. ๒๕๒๖ และที่แก้ไขเพิ่มเติม โดยอนุโลม
(๓)
ค่าเบี้ยประชุม
พนักงานราชการที่ได้รับแต่งตั้งเป็นกรรมการหรืออนุกรรมการหรือเลขานุการ
และผู้ช่วยเลขานุการในคณะกรรมการหรือคณะอนุกรรมการ แล้วแต่กรณี มีสิทธิได้รับค่าเบี้ยประชุมตามพระราชกฤษฎีกาเบี้ยประชุมกรรมการ
พ.ศ. ๒๕๔๗ โดยอนุโลม
(๔)
ค่าใช้จ่ายในการฝึกอบรม
กรณีที่ส่วนราชการมีความประสงค์ที่จะให้พนักงานราชการเข้ารับการฝึกอบรม
สัมมนาทางวิชาการ เพื่อพัฒนาหรือเพิ่มประสิทธิภาพในการปฏิบัติงานในหน้าที่ที่ได้รับมอบหมาย
ให้มีสิทธิเบิกค่าใช้จ่ายในการฝึกอบรม ตามระเบียบกระทรวงการคลัง ว่าด้วยค่าใช้จ่ายในการฝึกอบรมของส่วนราชการ
พ.ศ. ๒๕๓๔ และที่แก้ไขเพิ่มเติมได้ โดยอนุโลม
(๕)
ค่าตอบแทนการออกจากราชการโดยไม่มีความผิด
ในกรณีที่ส่วนราชการบอกเลิกสัญญาจ้างกับพนักงานราชการผู้ใดก่อนครบกำหนดเวลาจ้าง
โดยมิใช่ความผิดของพนักงานราชการดังกล่าว ให้พนักงานราชการผู้นั้นได้รับค่าตอบแทนการออกจากราชการโดยไม่มีความผิด
ดังนี้
(ก)
พนักงานราชการที่ได้ปฏิบัติงานติดต่อกันครบ ๔ เดือน แต่ไม่ครบ ๑ ปี ให้จ่ายค่าตอบแทนเท่ากับอัตราค่าตอบแทนที่ได้รับอยู่ก่อนวันออกจากราชการ
(ข)
พนักงานราชการที่ได้ปฏิบัติงานติดต่อกันครบ ๑ ปี แต่ไม่ครบ ๓ ปี ให้จ่ายค่าตอบแทนจำนวนสามเท่าของอัตราค่าตอบแทนที่ได้รับอยู่ก่อนวันออกจากราชการ
(ค)
พนักงานราชการที่ได้ปฏิบัติงานติดต่อกันครบ ๓ ปี แต่ไม่ครบ ๖ ปี ให้จ่ายค่าตอบแทนจำนวนหกเท่าของอัตราค่าตอบแทนที่ได้รับอยู่ก่อนวันออกจากราชการ
(ง)
พนักงานราชการที่ได้ปฏิบัติงานติดต่อกันครบ ๖ ปี แต่ไม่ครบ ๑๐ ปี ให้จ่ายค่าตอบแทนจำนวนแปดเท่าของอัตราค่าตอบแทนที่ได้รับอยู่ก่อนวันออกจากราชการ
(จ)
พนักงานราชการที่ได้ปฏิบัติงานติดต่อกันครบ ๑๐ ปีขึ้นไป ให้จ่ายค่าตอบแทนจำนวนสิบเท่าของอัตราค่าตอบแทนที่ได้รับอยู่ก่อนวันออกจากราชการ

บทเฉพาะกาล
 

ข้อ
๗ ในระหว่างที่พระราชบัญญัติกองทุนเงินทดแทนยังไม่มีผลใช้บังคับกับพนักงานราชการ
หากในกรณีที่พนักงานราชการป่วยเพราะได้รับอันตราย หรือการป่วยเจ็บเพราะเหตุปฏิบัติราชการ
ให้นำพระราชบัญญัติสงเคราะห์ข้าราชการผู้ได้รับอันตรายหรือการป่วยเจ็บเพราะเหตุปฏิบัติราชการ
พ.ศ. ๒๕๔๖ ในส่วนที่เกี่ยวกับการลามาใช้บังคับกับพนักงานราชการโดยอนุโลม


ประกาศ ณ วันที่ ๙ กุมภาพันธ์
พ.ศ. ๒๕๔๙
โภคิน พลกุล
ประธาน ก.ร.









ชัชสรัญ/ผู้จัดทำ
๓๐ มีนาคม ๒๕๔๙

ปณตภร/ปรับปรุง
๒๕ พฤษภาคม ๒๕๕๕



































































































[๑] ราชกิจจานุเบกษา เล่ม ๑๒๓/ตอนที่ ๓๑ ง/หน้า ๑๔๙/๒๓ มีนาคม ๒๕๔๙